Liite 1. Valtiosopimuksen tekovaiheet

Kuva esittää valtiosopimuksen tekovaiheet janalla kansainvälisellä ja kansallisella tasolla. 

Tekovaiheet alkavat neuvottelualoitteesta, jota seuraa kansallisella tasolla neuvotteluvaltuuskunnan asettaminen tarvittaessa ja kansainvälisellä tasolla neuvotteluiden alkaminen. Kansallisella tasolla neuvotteluista tulee tarvittaessa tiedottaa Ahvenanmaan maakunnan hallitukselle. 

Seuraavana vaiheena on kansainvälisellä tasolla sopimuksen parafointi tai tekstin hyväksyminen, jota seuraa kansallisella tasolla allekirjoitusvaltuuksien hakeminen ja kansainvälisellä tasolla sopimuksen allekirjoittaminen. 

Tämän jälkeen kansallisella tasolla tulee laatia tarvittaessa hallituksen esitys, johon eduskunnalta saadaan vastaus. Tarvittaessa tässä vaiheessa tulee hankkia myös Ahvenanmaan maakuntapäivien suostumus. 

Ennen kuin kansainvälisellä tasolla ilmoitetaan Suomen sitoutumisesta (hyväksyminen, ratifiointi, liittyminen, nootti), tulee kansallisella tasolla tehdä sitoutumispäätös. 

Kansallisella tasolla tulee antaa voimaansaattamissäädökset (laki ja/tai asetus), ennen kuin sopimus tulee kansainvälisellä tasolla voimaan.

Lopuksi tulee huolehtia tarvittaessa sopimuksen rekisteröinnistä YK:lle.
